Flere husker måske børnehvin fra Karolinelunds dage som forlystelsespark. Den tid er for længst slut, men nu bliver parken på ny snart hjem for legesyge børn. Aalborg Byråd har nemlig på sit seneste møde godkendt, at en ny børneinstitution skal opføres i parken. Byggeriet af børnehaven forventes at påbegyndes august 2016. Venstre og Dansk Folkepartis Kirsten Algren var imod. Venstre er enige i, at der skal laves en ny børnehave i Aalborg centrum, men mener ikke, den skal placeres i Karolineliund. De frygter, det vil hæmme parkens nuværende anvendelse til kulturelle og rekreative formål. I referatet fra byrådsmødet lægger Aalborg Byråd vægt på, at alle eksisterende træer i parken som udgangspunkt skal bevares for at fastholde parkens grønne natur. Byggeriet bør derfor ikke få konsekvenser for parkens grønne karakter. Børnehaven forventes at fylde 7-800 kvadratmeter og kunne rumme cirka 100 børn.

Opsummering:
Tivoli, kulturpark og nu børnehave. Karolinelund har dannet rammerne for meget, og nu har Aalborg Byråd vedtaget, at parken fremover skal huse en børnehave.